b'\n_START_ARTICLE_\nPalangos senoji gimnazija\n_START_SECTION_\nIstorija\n_START_PARAGRAPH_\n1886 m. Palangoje atidaroma progimnazija. Visi mokytojai buvo ne lietuvi\xc5\xb3 tautyb\xc4\x97s, nes progimnazijoje buvo d\xc4\x97stoma rus\xc5\xb3 kalba. Kad progimnazija, nors ir buvo \xc4\xafsik\xc5\xabrusi tais laikais ne\xc5\xbeymiame miestelyje pa\xc4\x8diame Lietuvos pakra\xc5\xa1tyje, sutrauk\xc4\x97 nema\xc5\xbe\xc4\x85 mokini\xc5\xb3 b\xc5\xabr\xc4\xaf, galima paai\xc5\xa1kinti tuo, jog Palanga priklaus\xc4\x97 Kur\xc5\xa1o gubernijai, kur caro re\xc5\xbeimas buvo liberalesnis. 1913 m. progimnazijai suteiktas gimnazijos vardas._NEWLINE_1915 m. sausio m\xc4\x97nes\xc4\xaf, artinantis pirmojo pasaulinio karo frontui, gimnazija perkeliama \xc4\xaf Stavropol\xc4\xaf Kaukaze ir pavadinta 3-i\xc4\x85ja Stavropolio gimnazija. 1922 m. galima pavadinti antruoju Palangos gimnazijos gimimu. Po s\xc4\x97kmingu deryb\xc5\xb3 su Latvija Lietuvai atgavus Palang\xc4\x85 ir \xc5\xa0vent\xc4\x85j\xc4\x85, vietos inteligentija tuojau pat sub\xc5\xabr\xc4\x97 komisij\xc4\x85, kuri r\xc5\xabpinosi gimnazijos atk\xc5\xabrimu. Jai vadovavo Stas\xc4\x97 Vaineikien\xc4\x97. 1922 m. rugs\xc4\x97jo 15 d. gautas \xc5\xa1vietimo ministro leidimas steigti Palangoje gimnazij\xc4\x85. Jos direktoriumi buvo paskirtas M. Ma\xc4\x8dernis, v\xc4\x97liau i\xc5\xa1vyk\xc4\x99s direktoriauti \xc4\xaf Taurag\xc4\x97s mokytoj\xc5\xb3 seminarij\xc4\x85. \xc4\xae jo viet\xc4\x85 nor\xc4\x97ta paskirti kelias savaites mokytojavus\xc4\xaf Vili\xc5\xb3 Storast\xc4\x85-Vyd\xc5\xabn\xc4\x85, ta\xc4\x8diau jo, kaip u\xc5\xbesienie\xc4\x8dio, \xc5\xa0vietimo ministerija netvirtino. 1923-1927 m. direktoriumi dirbo Matas Untulis._NEWLINE_1939 m. gegu\xc5\xbe\xc4\x97s 10 d. gaisras sunaikina vis\xc4\x85 miest\xc4\x85, taip pat ir mokykl\xc4\x85. Gimnazijai buvo atiduota seneli\xc5\xb3 prieglaudos priedanga._NEWLINE_1940-1941 m. pirmoji sovietin\xc4\x97 okupacija \xc4\xafne\xc5\xa1a permain\xc5\xb3 ne tik visam Lietuvos gyvenimui, bet ir Palangos gimnazijoje. Likviduojamos visos nepriklausomoje Lietuvoje veikusios jaunimo organizacijos: skautai, jaunalietuviai, kataliki\xc5\xa1kos organizacijos. U\xc5\xbedraud\xc5\xbeiama iki tol tur\xc4\x97ta mokyklos atributika. TSRS pavyzd\xc5\xbeiu pradedamos kurti pionieri\xc5\xb3 ir komjaunimo organizacijos. I\xc5\xa1 mokom\xc5\xb3j\xc5\xb3 disciplin\xc5\xb3 i\xc5\xa1brauktas tikybos d\xc4\x97stymas, \xc4\xafvestas privalomas rus\xc5\xb3 kalbos mokymas. 1945/1946 m. Palangoje gimnazija atkuriama. Mokyklos direktoriumi paskiriamas Antanas Urbonas. Nepra\xc4\x97jus n\xc4\x97 pusme\xc4\x8diui, direktorius buvo suimtas, apkaltintas antisovietine veikla ir nuteistas 10 met\xc5\xb3 kal\xc4\x97ti. Direktoriumi paskiriamas Vincas Gustaitis, ta\xc4\x8diau jis dirba tik 3 m\xc4\x97nesius. U\xc5\xbe aktyv\xc5\xb3 dalyvavim\xc4\x85 prie\xc5\xa1kario Lietuvos visuomenin\xc4\x97je veikloje, jis i\xc5\xa1siun\xc4\x8diamas \xc4\xaf Karagandos lager\xc4\xaf. Reikia pamin\xc4\x97ti tuo metu dirbusius mokytojus: E. Adiklien\xc4\x99, A. Liachovi\xc4\x8di\xc5\xb3 ir M. Landsbergien\xc4\x99, patyrusius pokario met\xc5\xb3 ir gimnazijos atk\xc5\xabrimo sunkumus. 1946 m. spalio 1 d. direktore paskiriama Emilija Adiklien\xc4\x97. Tais metais gimnazij\xc4\x85 baigia tik 9 abiturientai. Gimnazijoje tuo metu pasiprie\xc5\xa1inimo veikl\xc4\x85 organizuoja mokytojas Vytautas Jurevi\xc4\x8dius. U\xc5\xbe tai jis yra suimamas. Tais ir v\xc4\x97lesniais metais represuojami kai kurie mokiniai ir j\xc5\xb3 t\xc4\x97vai. Nuteisti ir pasiprie\xc5\xa1inimo jud\xc4\x97jimo aktyv\xc5\xabs dalyviai, buv\xc4\x99 gimnazijos mokiniai: M. Galdikas, \xc5\xa0. Jazdauskas, A. \xc5\xa0ertvytis, A. Stalmokas. Suimtas ir gimnazijos mokytojas F. Alonderis, v\xc4\x97liau mir\xc4\x99s Sibiro lageryje._NEWLINE_1946 m. Palangos gimnazijoje susib\xc5\xabr\xc4\x97 mergai\xc4\x8di\xc5\xb3 ateitininki\xc5\xb3 b\xc5\xabrelis, kuriam vadovavo Bron\xc4\x97 Kalvaityt\xc4\x97, Maryt\xc4\x97 Jurevi\xc4\x8di\xc5\xabt\xc4\x97, R\xc5\xabta Dauk\xc5\xa1ait\xc4\x97. 1948 m. NKVD i\xc5\xa1ai\xc5\xa1kinus b\xc5\xabrelio veikl\xc4\x85, visos b\xc5\xabrelio nar\xc4\x97s suimtos ir nuteistos 25 metams lagerio ir 5 metams tremties. 1950 m. gimnazija ir pradin\xc4\x97 mokykla sujungiamos \xc4\xaf vien\xc4\x85 vidurin\xc4\x99 mokykl\xc4\x85. 1950-1951 m. mokykloje jau mokosi 510 mokini\xc5\xb3. Mokykloje dirba tokios \xc5\xbeymios asmenyb\xc4\x97s, puik\xc5\xabs pedagogai kaip J. Petkevi\xc4\x8dius, R. \xc5\xa0abaniauskas, B. Zubrickas, L. Tumonien\xc4\x97. Mokytojos L. Tumonien\xc4\x97s iniciatyva suburiamas vyresni\xc5\xb3j\xc5\xb3 klasi\xc5\xb3 mokini\xc5\xb3 dramos m\xc4\x97g\xc4\x97j\xc5\xb3 b\xc5\xabrelis. K\xc5\xabrybi\xc5\xa1kai dirba ir fizikos m\xc4\x97g\xc4\x97j\xc5\xb3 ir jaun\xc5\xb3j\xc5\xb3 technik\xc5\xb3 b\xc5\xabreliai, vadovaujami fizikos mokytojo Algirdo Taurinsko. \xc5\xa0io b\xc5\xabrelio darbai eksponuojami visas\xc4\x85jungin\xc4\x97je \xc5\xbeem\xc4\x97s \xc5\xabkio pasiekim\xc5\xb3 parodoje Maskvoje. Svarbi\xc4\x85 viet\xc4\x85 mokyklos u\xc5\xbeklasin\xc4\x97je veikloje u\xc5\xbeima sportas. 1953-1955 m. vien tik mokini\xc5\xb3 j\xc4\x97gomis \xc4\xafrengiamas lengvosios atletikos aik\xc5\xa1tynas. 1960 m. kovo 1 d. mokyklos direktoriumi paskiriamas Juozas Kazlauskas. 1961 m. baigtas statyti naujasis mokyklos pastatas J\xc5\xabrat\xc4\x97s gatv\xc4\x97je._NEWLINE_Mokykloje vykdavo literat\xc5\xabriniai vakarai, atvykdavo aktoriai. Mokykla tur\xc4\x97jo ger\xc4\x85 dramos b\xc5\xabrel\xc4\xaf, vadovaujam\xc4\x85 mokytojos G. \xc4\x8ceporien\xc4\x97s. Kas m\xc4\x97nes\xc4\xaf vykdavo vis nauja spektaklio premjera, o jos \xc5\xbei\xc5\xabr\xc4\x97ti susirinkdavo visi palangi\xc5\xa1kiai._NEWLINE_Populiar\xc5\xabs buvo bendravimo tarp mokykl\xc5\xb3 renginiai. Buvo bendraujama su Raplos miesto mokykla (Estija), Limba\xc5\xbei\xc5\xb3 miesto mokykla (Latvija) ir Rusijos Federacijos miest\xc5\xb3 mokyklomis. Kas ketveri metai \xc4\xaf mokykl\xc4\x85 atva\xc5\xbeiuodavo sve\xc4\x8diai. Vykdavo var\xc5\xbeybos, festivaliai. 1977 m. mokykla pavadinama Palangos 1-\xc4\x85ja, v\xc4\x97liau Me\xc4\x8dislovo Gedvilo vidurine mokykla. 1983 m. paskiriamas dabartinis mokyklos direktorius A. Kara\xc4\x8dionka._NEWLINE_Po nepriklausomyb\xc4\x97s atk\xc5\xabrimo prasid\xc4\x97jo ir naujas mokyklos gyvenimo etapas. 1990 m. ji v\xc4\x97l pavadinama Palangos 1-\xc4\x85ja vidurine mokykla. Kuriamos naujos tradicijos, pereinama prie naujos mokymo sistemos. Paskelbus apie mokykl\xc5\xb3 reorganizacij\xc4\x85 pedagog\xc5\xb3 kolektyvas nusprend\xc5\xbeia kreiptis \xc4\xaf Lietuvos Respublikos \xc5\xa0vietimo ir mokslo ministerij\xc4\x85, pra\xc5\xa1ydamas leisti atidaryti mokykloje pirm\xc4\x85j\xc4\x85 gimnazijos klas\xc4\x99. Prasideda sunki\xc5\xb3 i\xc5\xa1bandym\xc5\xb3 metas. Tikrinama pedagog\xc5\xb3 kvalifikacija, mokymo metodika, mokinius u\xc5\xbegri\xc5\xabva kontroliniai darbai. Buvo siekiama patikrinti, ar mokykla atitinka gimnazijai keliamus reikalavimus. Tik 1999 m. bir\xc5\xbeelio 3 d. \xc5\xa0vietimo ir mokslo ministerija patenkina mokyklos pra\xc5\xa1ym\xc4\x85 suteikti gimnazijos status\xc4\x85. 1999 m. ji pavadinama Palangos sen\xc4\x85ja gimnazija.\n_START_SECTION_\nMokiniai\n_START_PARAGRAPH_\n\xc4\x8cia mok\xc4\x97si pirmasis Lietuvos prezidentas Antanas Smetona, lito \xe2\x80\x9et\xc4\x97vas\xe2\x80\x9c prof. Vladas Jurgutis, in\xc5\xbeinierius, politinis veik\xc4\x97jas Steponas Kairys, Nepriklausomos Lietuvos ministras Petras \xc5\xa0niuk\xc5\xa1ta, Karo muziejaus \xc4\xafk\xc5\xabr\xc4\x97jas Vladas Nagevi\xc4\x8dius, muzikas Juozas Tallat-Kelp\xc5\xa1a, Jurgis Talmantas, Me\xc4\x8dys Markauskas, Vladas Mongirdas, Klemensas Skabeika, Povilas \xc5\xbdadeikis, Juozas \xc5\xbdilevi\xc4\x8dius, Ignas Pikturna, Povilas Pukys Edmundas Atko\xc4\x8di\xc5\xabnas, Meil\xc4\x97 Sposmanyt\xc4\x97, Rolandas Rastauskas, Palmira Rudalevi\xc4\x8dien\xc4\x97 ( \xc4\x8cibirait\xc4\x97), Rimvydas Valatka, Feliksas Viskantas, Laimonas Tapinas'